En 58-årig taxachauffør i Aalborg blev natten til onsdag overfaldet af en mand, som derefter stak af, skriver nordjyske.dk. Ved 02.30-tiden holdt taxaen for enden af forlystelsesgaden Jomfru Ane Gade i Aalborg, da en mand kom ind i bilen og bad om at blive kørt hen til Limfjordsbroen - en tur på kun få hundrede meter. Det afviste taxachaufføren, og så blev manden vred og slog taxachaufføren i hovedet med et knytnæveslag. Derefter stak voldsmanden af, og politiet leder fortsat efter ham. Han var 20-30 år, ca. 180 cm høj, ubarberet og iført en stor vindjakke og gummisko. Taxachaufføren kom ikke noget alvorligt til, men måtte en tur til tjek på skadestuen, oplyser vagtchef Poul Badsberg fra Nordjyllands Politi.

Referat:
En taxachauffør blev i nat overfaldet ved Jomfru Ane Gade i Aalborg.